*****

ΑΠΟΦΑΣΗ ΤΗΣ ΕΠΙΤΡΟΠΗΣ

της 10ης Σεπτεμβρίου 1982

περί διαπιστώσεως ότι η εισαγωγή της συσκευής με την ονομασία «Apollo-Tunable CO2 Laser, model 560» δεν δύναται να πραγματοποιηθεί ατελώς ως προς τους δασμούς του Κοινού Δασμολογίου

(82/649/ΕΟΚ)

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη περί ιδρύσεως της Ευρωπαϊκής Οικονομικής Κοινότητος,

τον κανονισμό (ΕΟΚ) αριθ. 1798/75 του Συμβουλίου της 10ης Ιουλίου 1975 περί της ατελούς, ως προς τους δασμούς του Κοινού Δασμολογίου, εισαγωγής αντικειμένων εκπαιδευτικού, επιστημονικού ή μορφωτικού χαρακτήρα (1), όπως τροποποιήθηκε τελευταία από τον κανονισμό (ΕΟΚ) αριθ. 608/82 (2),

τον κανονισμό (ΕΟΚ) αριθ. 2784/79 της Επιτροπής της 12ης Δεκεμβρίου 1979 περί καθορισμού των διατάξεων εφαρμογής του κανονισμού (ΕΟΚ) αριθ. 1798/75 (3), και ιδίως το άρθρο 7,

Εκτιμώντας:

ότι η γερμανική κυβέρνηση, με επιστολή της της 26ης Φεβρουαρίου 1982, ζήτησε από την Επιτροπή να κινήσει τη διαδικασία που προβλέπεται στο άρθρο 7 του κανονισμού (ΕΟΚ) αριθ. 2784/79, για να καθορισθεί αν η συσκευή με την ονομασία «Apollo-Tunable CO2 Laser, model 560» που παραγγέλθηκε στις 8 Μαΐου 1979 και που προορίζεται να χρησιμοποιηθεί για την έρευνα στα πεδία της ατμοσφαιρικής οπτικής και της ηλεκτρονικής οπτικής, και ειδικότερα σαν πομπός σε ένα σύστημα ραντάρ, πρέπει να θεωρηθεί ή όχι ως επιστημονική καί, σε περίπτωση καταφατικής απαντήσεως, αν συσκευές με ισοδύναμη επιστημονική αξία κατασκευάζονται επί του παρόντος στην Κοινότητα·

ότι, σύμφωνα με τις διατάξεις του άρθρου 7 παράγραφος 5 του κανονισμού (ΕΟΚ) αριθ. 2784/79, ομάδα εμπειρογνωμόνων αποτελούμενη από εκπροσώπους όλων των Κρατών μελών συνήλθε στις 15 Ιουλίου 1982 στο πλαίσιο της Επιτροπής Δασμολογικών Ατελειών προς τον σκοπό της εξετάσεως της προκειμένης περιπτώσεως·

ότι από την εξέταση αυτή συνάγεται ότι η εν λόγω συσκευή είναι ένα «λέιζερ»· ότι τα αντικειμενικά τεχνικά χαρακτηριστικά της, όπως το πεδίο της εκπομπής και η χρήση που γίνεται της εν λόγω συσκευής, την καθιστούν συσκευή ειδικώς κατάλληλη για την επιστημονική έρευνα· ότι, εξάλλου, οι συσκευές του είδους αυτού χρησιμοποιούνται, κυρίως, για την άσκηση επιστημονικών δραστηριοτήτων· ότι, επομένως, πρέπει να θεωρηθεί ως επιστημονική συσκευή·

ότι, εντούτοις, βάσει των πληροφοριών που έχουν συγκεντρωθεί από τα Κράτη μέλη, συσκευές ισοδύναμης επιστημονικής αξίας με την εν λόγω συσκευή κατάλληλες να χρησιμοποιηθούν για τις ίδιες χρήσεις, κατασκευάζονται επί του παρόντος στην Κοινότητα· ότι, τέτοια είναι, ειδικότερα, η συσκευή «Serie 6000» που κατασκευάζεται από την εταιρεία Fairlight Technische en Wetenschappelijke Apparaten BV, Jan Luykenstraat 23, 1007 AA Amsterdam/Nederland,

ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:

Άρθρο 1

Η εισαγωγή της συσκευής με την ονομασία «Apollo-Tunable CO2 Laser, model 560» που αποτελεί το αντικείμενο της αιτήσεως της 26ης Φεβρουαρίου 1982 της γερμανικής κυβερνήσεως, δεν δύναται να πραγματοποιηθεί ατελώς ως προς τους δασμούς του Κοινού Δασμολογίου.

Άρθρο 2

Η παρούσα απόφαση απευθύνεται στα Κράτη μέλη.

Έγινε στις Βρυξέλλες, στις 10 Σεπτεμβρίου 1982.

Για την 'Επιτροπή

Karl-Heinz NARJES

Μέλος της Επιτροπής

(1) ΕΕ αριθ. L 184 της 15. 7. 1975, σ. 1.

(2) ΕΕ αριθ. L 74 της 18. 3. 1982, σ. 4.

(3) ΕΕ αριθ. L 318 της 13. 12. 1979, σ. 32.